CELEX: 
Language: sk
Date: 2019-02-26 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa smernica Európskeho parlamentu a Rady 2003/87/ES, pokiaľ ide o prevádzkovanie inovačného fondu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Inovačný fond sa zriaďuje článkom 10a ods. 8 smernice 2003/87/ES
                  1
                na podporu inovácie v nízkouhlíkových technológiách a procesoch v odvetviach uvedených v prílohe I vrátane environmentálne bezpečného zachytávania a využívania oxidu uhličitého (carbon capture and utilisation – CCU), ktoré výrazne prispieva k zmierňovaniu zmeny klímy, ako aj výrobkov, ktoré nahrádzajú výrobky spôsobujúce vysoké emisie CO2 a, v odvetviach uvedených v prílohe I a na podporu stimulovania budovania a prevádzky projektov, ktorých cieľom je environmentálne bezpečné zachytávanie a geologické ukladanie CO2 (capture and geological storage – CCS), ako aj inovačných technológií výroby energie z obnoviteľných zdrojov a uskladňovania energie
                  2
                vo všetkých členských štátoch. Fond, ktorý má k dispozícii prinajmenšom 450 miliónov kvót, je nástupcom programu NER 300. 
            
            
               Podpora inovácií v nízkouhlíkových technológiách je kľúčom k dosiahnutiu cieľov EÚ v oblasti klímy a konkurencieschopnosti vymedzených v energetickej únii
                  3
                a v aktualizovanej stratégii pre priemyselnú politiku
                  4
               . Inovačný fond bude nástrojom na predvedenie technológií s nízkymi a nulovými emisiami CO2, čo umožní prechod na bezuhlíkové hospodárstvo, ako sa stanovuje v dlhodobej stratégii znižovania emisií
                  5
               . Zvýši sa aj konkurencieschopnosť spoločností z EÚ, pretože im pomôže stať sa globálnym lídrami v týchto technológiách. Inovačný fond podporí ciele Európskeho strategického plánu pre energetické technológie (plán SET)
                  6
               , ako aj ciele stanovené v rámci súkromno-verejných partnerstiev podľa rámcového programu EÚ pre výskum, konkrétne najmä pre SPIRE (udržateľný spracovateľský priemysel prostredníctvom efektívneho využívania zdrojov a energetickej efektívnosti), priemyselné odvetvia využívajúce biologické materiály a spoločný podnik pre palivové články a vodík. Inovačný fond by mal prispieť aj k budúcim partnerstvám a misiám v rámci programu Horizont v súlade s cieľmi smernice 2003/87/ES.
            
            
               Cieľom inovačného fondu je realizácia úspešných demonštračných projektov v záujme dosiahnutia prelomových inovácií v nízkouhlíkových technológiách. Účelom fondu je vybrať inovačné a životaschopné demonštračné projekty a prispieť k preklenutiu medzier v ich financovaní. Očakáva sa, že do roku 2030 bude mať portfólio inovačného fondu široký technologický a geografický záber. Inovačný fond bude mať efektívnu, účinnú a jednoduchú štruktúru riadenia, ktorou sa zabezpečí zodpovednosť, transparentnosť a výmena poznatkov.
            
            
               Potenciálny objem investícií určený pre demonštračné projekty sa odhaduje
                  7
                na 55 až 68 mld. EUR v rámci oprávnených odvetví. Napriek tomu, že objem inovačného fondu by mal byť značný [6 mld. EUR (pri cene oxidu uhličitého 15 EUR/tCO2) až 11 mld. EUR (pri cene 25 EUR/tCO2)], dopyt po financovaní výrazne presahuje očakávané dostupné zdroje. Preto by sa podpora z inovačného fondu mala kombinovať s podporou poskytovanou z ostatných programov EÚ a od členských štátov. 
            
            
               Inovačný fond bude doplnkom k programu Európsky horizont, pretože bude poskytovať podporu pre technológie s nízkymi alebo nulovými emisiami CO2, ktoré boli financované z programu Európsky horizont – resp. z programu Horizont 2020 ako jeho predchodcu – v skorších štádiách ich vývoja. Bude takisto doplnkom Európskeho fondu regionálneho rozvoja, ktorý podporuje inovácie a ich širšie využívanie (napr. riešenia v oblasti energetickej účinnosti pre malé a stredné podniky a budovy, projekty v oblasti energie z obnoviteľných zdrojov), ale nepodporuje žiadnu z činností uvedených v prílohe I k smernici 2003/87/ES. Z Nástroja na prepájanie Európy a európskych štrukturálnych a investičných fondov by sa mohli podporiť prvky infraštruktúry pri projektoch financovaných z inovačného fondu, ako napríklad výstavba plynovodov na CO2 a vodík alebo sieťových pripojení. Inovačný fond bude takisto fungovať v súčinnosti s nástrojom Únie na podporu investícií (Fond InvestEU navrhovaný Komisiou)
                  8
               : Fond InvestEU bude môcť poskytnúť dodatočnú investičnú podporu (napr. záruky za úvery alebo príspevky vlastného kapitálu) projektom financovaných z inovačného fondu. Komisia do svojho návrhu Programu InvestEU zakomponovala možnosť, že inovačný fond bude prispievať k operáciám kombinovaného financovania v rámci Programu InvestEU (napr. zvýšenie krytia rizík poskytovaného na základe Programu InvestEU). 
            
            
               Optimálnou kombináciou financovania z inovačného fondu, Fondu InvestEU, z ostatných programov Únie a od členských štátov by sa malo zabezpečiť široké pokrytie dodatočných nákladov a rizík, ktoré sú spojené s demonštráciou inovačných nízkouhlíkových technológií alebo produktov.
            
            
               Spoluzákonodarcovia požiadali Komisiu, aby v záujme poskytnutia včasnej podpory oprávneným projektom zorganizovala prvú výzvu na predkladanie návrhov v rámci inovačného fondu v roku 2021. Aj keď nevyplatené príjmy z prvej výzvy na predloženie návrhov v rámci programu NER 300 boli presmerované na nástroj InnovFin EDP a na dlhový nástroj v rámci Nástroja na prepájanie Európy
                  9
               , od vyhlásenia poslednej výzvy na granty z programu NER 300 v roku 2013 už uplynulo viac než päť rokov. 
            
            
               2.KONZULTÁCIE PRED PRIJATÍM AKTU
            
            
               Skúsenosti s programom NER 300 vrátane štúdie o získaných poznatkoch
                  10
                poskytli cenné znalosti na účely zostavovania návrhu inovačného fondu. Hlavným problémom, ktorý sa zistil počas vykonávania programu NER 300, je nízka miera úspešnosti projektov, ktoré boli vybrané, alebo oneskorenia v počiatočnej fáze vývoja projektov. Z 39 vybraných projektov bolo zatiaľ uvedených do prevádzky len 6 projektov, pričom 14 projektov bolo stiahnutých. Medzi hlavné príčiny nízkej miery úspešnosti projektov financovaných z programu NER300 patrí výber nedostatočne rozvinutých projektov, ako aj neskoré poskytnutie podpory.
            
            
               Ďalšími príčinami nízkej miery úspešnosti, ktoré súvisia najmä s koncepciou programu NER300 a ktoré prednedávnom identifikoval Dvor audítorov
                  11
               , sú zložitý a nejasný rozhodovací proces a nepružný systém výberu. V tejto súvislosti Dvor audítorov odporúča zlepšiť výber projektov a rozhodovací proces, a konkrétne posudzovať aspekty ekonomickej životaschopnosti projektov a súlad s prioritami EÚ a národnými plánmi členských štátov v oblasti energetiky a klímy; zabezpečiť, aby sa od členských štátov získali pevné a transparentné záväzky ešte pred udelením finančných prostriedkov EÚ; stanoviť kritériá na stiahnutie finančných prostriedkov v prípadoch, keď projekty neplnia dohodnuté čiastkové ciele; zabezpečiť schopnosť pružne reagovať na vývoj na trhu a technologický vývoj; lepšie koordinovať rôzne podporné programy; a v konečnom dôsledku zabezpečiť úplnú zodpovednosť. 
            
            
               Okrem toho Komisia uskutočnila dve kolá konzultácií s príslušnými zainteresovanými stranami, aby mohla získať názory expertov na koncepciu inovačného fondu: rezortné workshopy od januára do júna 2017
                  12
                a online verejné konzultácie od januára do apríla 2018
                  13
               . 
            
            
               Komisia v súlade s požiadavkami lepšej právnej regulácie uverejnila návrh delegovaného nariadenia od 14. decembra 2018 do 11. januára 2019 s cieľom získať naň ohlasy. Rôzne zainteresované strany (členské štáty, odborové združenia, spoločnosti) poskytli spolu 35 pripomienok. Celkovo boli ohlasy pozitívne, zainteresované strany delegované nariadenie uvítali a ocenili skutočnosť, že o ich názory bol veľký záujem a podľa možnosti boli zohľadnené, a takisto vyjadrovali svoj súhlas so zásadami nariadenia a jeho konkrétnymi ustanoveniami. Zároveň poukázali na potrebu v kontexte výziev na predkladanie návrhov objasniť určité prvky, napríklad vymedzenie relevantných nákladov a pravidlá vymáhania.
            
            
               Hlavné zistenia z konzultácií viedli k týmto záverom: 
            
            
               ·granty sú najvhodnejšou formou podpory, no záujem je aj o finančné nástroje,
            
            
               ·podpora by mala byť vo všeobecnosti spojená tak s investičnými, ako aj prevádzkovými nákladmi, 
            
            
               ·kritériá oprávnenosti by mali zahŕňať termíny na dosiahnutie stanovených čiastkových cieľov,
            
            
               ·proces podávania žiadostí by mal prebiehať v dvoch krokoch; 
            
         
         
            
               ·hodnotenie projektu by malo vychádzať z viacerých kritérií: dekarbonizačný potenciál, rozšíriteľnosť, stupeň inovácie, prijateľnosť pre banku a očakávané náklady na realizáciu; 
            
            
               ·treba zabezpečiť spravodlivú rovnováhu vo financovaní medzi jednotlivými odvetviami (energetika, priemysel) a technológiami
            
            
               ·pomoc pri vypracúvaní projektov pre perspektívne, no nedostatočne pripravené projekty by bola pridanou hodnotou a skrátila by čas potrebný na prípravu projektu. 
            
            
               Návrh delegovaného nariadenia je vo väčšine prípadov v súlade s preferenciami zainteresovaných strán podľa ich vyjadrení k všetkým uvedeným prvkom.
            
            
               Komisia si nechala vypracovať špecializovanú štúdiu o testovaní trhu
                  14
               , v rámci ktorej sa uskutočnil prieskum u takmer 500 odborníkov v súvislosti s ich predpoveďami o výkonnosti inovačného fondu po jeho spustení a potenciálnom trhu preň. 
            
            
               Komisia vytvorila špecializovanú expertnú skupinu 
                  15
               pre inovačný fond v súlade so spoločnou dohodou o delegovaných aktoch
                  16
                a stretla sa 8. júna a 4. decembra 2018 s odborníkmi, ktorých určili členské štáty a oprávnené odvetvia. Na stretnutia boli prizvaní zástupcovia Európskeho parlamentu a Rady Európskej únie. Na prvom stretnutí experti vo veľkej miere podporili navrhované možnosti v oblasti posudzovania vplyvu. Počas druhého stretnutia odborníci vyjadrili celkovú spokojnosť s rozsahom pôsobnosti návrhu nariadenia a pružnosťou, ktorá umožňuje prispôsobiť sa zmenám na trhu a poučiť sa zo skúseností. Pripomienky expertov boli zohľadnené a doplnila sa povinnosť Komisie prekonzultovať text výzvy s členskými štátmi a povinnosť implementačného orgánu podporovať členské štáty v ich úsilí pri propagácii inovačného fondu a komunikácii s navrhovateľmi projektov. Okrem toho sa hranica pre malé projekty zvýšila na 7,5 mil. EUR. Objasnili sa kritériá výberu súvisiace s „pripravenosťou projektu“ vrátane významu podpory zo strany dotknutého členského štátu. Okrem toho sa vykonali menšie zmeny formulácií a objasnenia vrátane vymedzenia relevantných nákladov. Komisia ďalej vysvetlila, že expertná skupina sa zúčastní na vypracovaní výziev na predkladanie návrhov.
            
            
               Vzhľadom na význam inovačného fondu Komisia vykonala posúdenie vplyvu s cieľom analyzovať niekoľko možností pre každú z otázok súvisiacich s vykonávaním, ktoré prináša súčasný návrh. V zmysle uprednostňovanej možnosti bude fond naďalej podporovať dodatočné projektové náklady súvisiace s inováciou (tak ako v programe NER300), ale granty sa budú vyplácať pružnejšie na základe čiastkových cieľov počas budovania a prevádzky projektu. V záujme lepšieho výberu projektov bude ich výber prebiehať prostredníctvom pravidelných výziev na základe viacerých kritérií (t. j. nákladová efektívnosť, zamedzenie emisiám skleníkových plynov, ekonomická životaschopnosť). Na účely efektívnejšieho riadenia bude fond spravovať Komisia (s podporou verejného implementačného orgánu). Keďže delegovaný akt by mal obsahovať rámec pre operácie, určité rozhodnutia (napr. konkrétne podrobnosti o postupe výberu a hodnotení) zostanú na úrovni výziev na predkladanie návrhov v záujme lepšieho zohľadnenia meniacich sa podmienok na trhu. S členskými štátmi by sa mali viesť konzultácie o kľúčových rozhodnutiach (napr. podrobnosti výziev na predkladanie návrhov, zoznam predbežne vybraných projektov). Aby nedošlo k narušeniu trhu s uhlíkom, kvóty v rámci EÚ ETS, ktoré fondu poskytnú zdroje, budú predmetom obchodovania formou aukcií v rovnakých ročných objemoch až do roku 2030, pričom aukčné objemy sa budú môcť v obmedzenej miere flexibilne upravovať v závislosti od dopytu zaznamenaného pri výzvach na projekty. Fond bude úzko spolupracovať s ostatnými programami financovania EÚ, ako napr. Európsky horizont, a doplní granty, ktoré bude vyplácať návratnou formou podpory (dlhové, kapitálové, záručné nástroje), prostredníctvom operácií kombinovaného financovania realizovaných v rámci Programu InvestEU, čím sa zabezpečí koordinovaná reakcia na potreby trhu.
            
            
               Uprednostňovanú možnosť dôrazne podporila väčšina zainteresovaných strán, či už zástupcovia priemyselných odvetví, energetické podniky, navrhovatelia projektov, členské štáty alebo mimovládne organizácie a akademická obec.
            
            
               Uprednostňovaná možnosť zníži administratívne náklady pre navrhovateľov a verejnú správu členských štátov prostredníctvom zjednodušeného rozhodovacieho procesu a kratšieho času na rozhodnutia. Administratívne náklady implementačného orgánu budú plne kryté zo zdrojov fondu. Neočakávajú sa žiadne priame negatívne vplyvy v ekonomickej, sociálnej ani environmentálnej oblasti.
            
            
               Výbor pre kontrolu regulácie si vyžiadal ďalšie dôkazy o neúspechu programu NER300, rozsahu pôsobnosti delegovaného nariadenia a o ponechanom priestore na flexibilitu v rámci výziev na predkladanie návrhov, ako aj o interakcii s inými programami Únie. Na základe nedávnej správy Dvora audítorov by sa mohli lepšie objasniť príčiny slabých miest v programe NER 300. Posúdenie vplyvu v súčasnosti obsahuje viac analytických informácií potrebných na nájdenie optimálnej rovnováhy z hľadiska predvídateľnosti a flexibility pri rozdelení funkcií medzi delegovaným nariadením a výzvami na predkladanie návrhov. Úloha inovačného fondu je vysvetlená tak, že fond má zabezpečiť prepojenie medzi výskumnými programami, ako napr. Európsky horizont, a inými programami Únie, ktorými sa financuje zavádzanie technológií a infraštruktúry, napr. Nástroj na prepájanie Európy alebo Program InvestEU. 
            
            
               3.PRÁVNE PRVKY DELEGOVANÉHO AKTU
            
            
               Článkom 10a ods. 8 smernice 2003/87/ES sa zriaďuje inovačný fond a stanovujú sa všeobecné pravidlá fungovania inovačného fondu, konkrétne zdroj príjmov inovačného fondu, projekty oprávnené na podporu z inovačného fondu, ako aj všeobecné pravidlá vyplácania podpory. Okrem toho článok 10a ods. 8 špecifikuje kritériá pre postup výberu a umožňuje doplnkové financovanie oprávnených projektov poskytované členskými štátmi alebo Úniou. 
            
            
               Článok 10a ods. 8 smernice 2003/87/ES navyše splnomocňuje Komisiu prijímať delegované akty na doplnenie smernice, pokiaľ ide o pravidlá prevádzkovania inovačného fondu vrátane postupu a kritérií výberu.
            
            
               V návrhu delegovaného nariadenia sa stanovujú pravidlá, ktoré sú nevyhnutne potrebné na prevádzkovanie inovačného fondu, a zároveň sa ponecháva priestor urobiť niektoré rozhodnutia vo výzvach na predkladanie návrhov a v zmluvnej dokumentácii. 
            
            
               V kapitole I návrhu delegovaného nariadenia sa stanovujú operačné ciele inovačného fondu a obsahuje zoznam foriem podpory, ktoré bude inovačný fond poskytovať.
            
            
               Vzhľadom na výrazný nedostatok financií a riziká v takýchto projektoch sa podpora z fondu bude poskytovať najmä prostredníctvom grantov, ktoré vo veľkej miere uprednostňujú zainteresované strany. V hlavnej kapitole návrhu – kapitola II – sa stanovujú osobitné pravidlá financovania z grantov. 
            
            
               V súlade s článkom 10a ods. 8 smernice 2003/87/ES budú relevantné náklady kryté z inovačného fondu až do výšky 60 %. Návrh delegovaného nariadenia zachováva vymedzenie dodatočných nákladov, ktoré bolo použité v programe NER 300, t. j. rozdiel v nákladoch a príjmoch v porovnaní s konvenčnou technológiou, čo je takisto v súlade s praxou v oblasti posudzovania štátnej pomoci EÚ. Jednoduchšia definícia súvisiacich nákladov v návrhu zároveň predstavuje zvýhodnenie pre malé projekty.
            
            
               Fond bude vyplácať podporu na základe potrieb projektov v oblasti peňažných tokov. Predbežné financovanie sa môže poskytnúť až do výšky 40 % z udelených prostriedkov pri finančnom uzavretí s cieľom odstrániť riziká projektov tak, aby mohli čo najskôr prejsť do fázy výstavby. Tým sa v rámci projektov podporí snaha o urýchlenie ich finančného uzavretia. Zostávajúcich 60 % z grantu sa poskytne projektom podľa ich potrieb v oblasti peňažných tokov pri dosiahnutí konkrétnych čiastkových cieľov. Vytvorí sa mechanizmus na vymáhanie finančných prostriedkov s cieľom zabezpečiť vrátenie súm, ktoré boli z inovačného fondu vyplatené neoprávnene.
            
            
               Po druhé, v kapitole II sa stanovujú pravidlá organizovania výziev na predkladanie návrhov, procesu podávania žiadostí a výberu projektov. Aby bolo možné vybrať projekty s najväčším potenciálom zamedziť emisiám skleníkových plynov a výrazne znížiť náklady spojené s prechodom na nízkouhlíkové hospodárstvo v príslušných odvetviach, bude potrebná efektívna hospodárska súťaž na úrovni EÚ. 
            
            
               V rámci fondu sa predpokladá organizovanie pravidelných výziev na predkladanie návrhov až do roku 2030. V návrhu sa pre výzvy na predkladanie návrhov nestanovuje žiadny časový harmonogram, a preto sa budú môcť prispôsobiť podľa dopytu a miery, do akej je plán projektov vypracovaný, projektov, pričom sa budú hodnotiť po ukončení každej výzvy na predkladanie návrhov. V záujme splnenia očakávaní spoluzákonodarcov by sa prvá výzva na predkladanie návrhov mohla uskutočniť do 31. decembra 2020. 
            
         
         
            
               V návrhu sa predpokladá dvojfázový postup podávania žiadostí s cieľom znížiť náklady a administratívnu záťaž pre navrhovateľov projektu. Účelom takéhoto dvojfázového postupu podávania žiadostí je zjednodušiť a urýchliť prípravu pre žiadateľov a umožniť, aby návrhy pokročilých projektov mohli byť identifikované vopred. Okrem toho návrh predpokladá možnosť vytvoriť pre malé projekty osobitný postup podávania žiadostí v rámci výzvy na predkladanie návrhov. 
            
            
               V návrhu sa stanovuje viacero kritérií výberu z hľadiska účinnosti, efektívnosti a rozšíriteľnosti, pomocou ktorých sa posúdi potenciál projektu v súvislosti so znížením emisií skleníkových plynov, úroveň inovácií, ekonomická životaschopnosť, potenciál na širšie uplatnenie a opakovanie, náklady na zníženie emisií a pokročilosť projektu z hľadiska technologickej a podnikateľskej pripravenosti vrátane držby povolení, medzi ktoré patrí aj posúdenie vplyvov projektu na životné prostredie. 
            
            
               Aby bolo možné zabezpečiť vyvážené geografické rozdelenie podpory, návrh predpokladá zjednodušenia pre malé projekty a poskytovanie podpory na vypracúvanie projektov. Okrem toho umožňuje stanoviť doplňujúce kritériá výberu v ďalších výzvach.
            
            
               V zmysle kapitoly III môže inovačný fond vyplácať svoje príjmy v rámci operácií kombinovaného financovania spadajúcich pod Program InvestEU, čím sa zabezpečí cielenejšia podpora pre oprávnené projekty, a to jednak ako doplnok ku grantom alebo ako ich alternatíva. 
            
            
               V kapitole IV „Správa a riadenie“ sú vymedzené hlavné subjekty z pohľadu vykonávania inovačného fondu. Obsahuje najmä vymedzenie úlohy Komisie, implementačných orgánov, členských štátov a zainteresovaných strán.
            
            
               Výzvy na predkladanie návrhov určené pre fond bude organizovať centrálne Komisia s podporou implementačných orgánov. Takýto postup zabezpečí zjednodušenie a zefektívnenie rozhodovania, a tým aj zníženie administratívnych nákladov pre navrhovateľov projektov. EIB alebo výkonná agentúra by mohla byť jedným z orgánov na vykonávanie požadovaných úloh. 
            
            
               Členské štáty budú zohrávať dôležitú úlohu pri vykonávaní inovačného fondu. Z hľadiska rýchlej realizácie projektov je nevyhnutná podpora a záväzok zo strany členských štátov, napr. prostredníctvom ďalšej finančnej podpory alebo zrýchleného postupu udeľovania povolení. Pokiaľ ide o otázky týkajúce sa všeobecných usmernení pre inovačný fond, konzultácie sa uskutočnia s početnejšou skupinou zainteresovaných strán.
            
            
               Napokon sa v návrhu stanovujú pravidlá podávania správ, monitorovania, hodnotenia, kontroly a zverejňovania.
            
            
               4.VPLYV NA ROZPOČET
            
            
               Všetky činnosti vykonávané v rámci inovačného fondu v súlade s týmto návrhom delegovaného nariadenia Komisie sú financované z príjmov z obchodovania s kvótami ETS formou aukcie, ako je uvedené v článku 10a ods. 8 smernice 2003/87/ES, ktorým sa zriaďuje inovačný fond a stanovujú pravidlá jeho fungovania. Nariadením Komisie (EÚ) č. 1031/2010 sa stanovujú podrobné pravidlá pre harmonogram, správu a iné aspekty obchodovania s kvótami ETS formou aukcií, príjmy z ktorých patria členským štátom, a teda sa získavajú a spravujú mimo rozpočtu EÚ. Základný princíp zostáva rovnaký ako v prípade programu NER 300, ktorý je predchodcom inovačného fondu, a bude sa naďalej uplatňovať bez ohľadu na to, kto bude inovačný fond konkrétne vykonávať: Európska investičná banka (EIB) ako v prípade programu NER 300 alebo Komisia samostatne resp. spolu s výkonnou agentúrou.
            
            
               Vzhľadom na odporúčania Dvora audítorov vypracované v kontexte programu NER 300
                  17
                a posilnenú úlohu Komisie pri vykonávaní inovačného fondu, podľa ktorej sa Komisia rozhodla pre vykonávanie inovačného fondu v rámci priameho riadenia, sa predpokladá, že inovačný fond bude začlenený do rozpočtovej štruktúry podobnej ostatným fondom, pri ktorých Komisia prevzala úlohy v oblasti koordinácie a vykonávania v prípade finančných príspevkov od tretích strán, ako sú napr. trustové fondy. V tomto prípade by sa všetky príjmy inovačného fondu získavali od aukcionára v súlade s ustanoveniami kapitol VII a VIII nariadenia (EÚ) č. 1031/2010 ako vonkajšie pripísané príjmy v zmysle článku 21 ods. 1 a 5 nariadenia Európskeho parlamentu a Rady (EÚ, Euratom) 2018/1046
                  18
                („nariadenie o rozpočtových pravidlách“). Z týchto vonkajších pripísaných príjmov by sa financovali všetky výdavky súvisiace s činnosťami vykonávania inovačného fondu vrátane administratívnych nákladov. V dôsledku toho by vykonávanie inovačného fondu, ako sa navrhuje v tomto návrhu delegovaného nariadenia Komisie, nemalo žiadny dodatočný finančný vplyv na rozpočet EÚ. 
            
            
               Na účely prípadného delegovania určitých úloh v oblasti vykonávania na výkonnú agentúru sa vykoná podrobná analýza ekonomickej efektívnosti. V súčasnosti sa takáto podrobná analýza ekonomickej efektívnosti pripravuje v súvislosti s prípadným delegovaním úloh v rámci všetkých programov EÚ spadajúcich pod viacročný finančný rámec na obdobie rokov 2021 – 2027.
            
            
               Tabuľka 1: Ilustračné príklady možných projektov
            
            
                     
                        Kategória odvetví
                     
                  
                  
                     
                        Odvetvia oprávnené v zmysle článku 10a ods. 8 smernice 2003/87/ES
                     
                  
                  
                     
                        Príklady možných projektov
                           19
                        
                     
                  
               
                     
                        Energia z obnoviteľných zdrojov
                     
                  
                  
                     
                        veterná energia
                     
                  
                  
                     
                        – plávajúce veterné elektrárne na mori
                     
                     
                        – turbíny ďalšej generácie
                     
                  
               
                     
                  
                  
                     
                        solárna energia
                     
                  
                  
                     
                        – koncentrované solárne elektrárne
                     
                     
                        – flexibilné organické bunky
                     
                     
                        – plávajúce fotovoltické zariadenia
                     
                     
                        – hybridné fotovoltické, koncentrované solárne technológie a technológie uskladňovania energie
                     
                  
               
                     
                  
                  
                     
                        geotermálna energia
                     
                  
                  
                     
                        – vylepšené geotermálne systémy
                     
                  
               
                     
                  
                  
                     
                        bioenergia
                     
                  
                  
                     
                        – pokročilé biopalivá
                     
                  
               
                     
                  
                  
                     
                        energia z oceánov
                     
                  
                  
                     
                        – technológie v oblasti prílivovej energie a energie z vĺn
                     
                  
               
                     
                        Uskladňovanie energie
                     
                  
                  
                     
                        uskladňovanie energie
                     
                  
                  
                     
                        – inovácia produktov (napr. uskladnenie tepla, uskladnenie elektrickej energie pomocou tepelného čerpadla, prietokové batérie, lítium-iónová alebo post-lítiová technológia, uskladnenie energie pomocou stlačeného vzduchu a skvapalneného vzduchu)
                     
                     
                        – inovácia procesov (napr. technológia blockchainu a umelá inteligencia)
                     
                     
                        – inovácia systémov (napr. systémy hospodárenia s energiou a nabíjacie stanice v prístavoch)
                     
                     
                        – veľkokapacitná demonštrácia výroby vodíka pomocou energie z obnoviteľných zdrojov a jeho využitia na uskladňovanie energie (napr. elektrolýza vody spojená so systémami na skladovanie vodíka) 
                     
                  
               
                     
                        Zachytávanie a ukladanie oxidu uhličitého (CCS)
                     
                  
                  
                     
                        zachytávanie a ukladanie oxidu uhličitého (CCS)
                     
                  
                  
                     
                        – projekty pre kompletný reťazec CCS
                     
                     
                        – projekty pre časti reťazca CCS, so zaistenými zmluvami o skladovaní
                     
                  
               
                     
                        Zachytávanie a využívanie oxidu uhličitého (CCU)
                     
                  
                  
                     
                        zachytávanie a využívanie oxidu uhličitého
                     
                  
                  
                     
                        – zachytávanie CO2 a iných plynných odpadov obsahujúcich uhlík a ich premena na využiteľné palivá alebo produkty
                     
                  
               
                     
                        Priemysel
                     
                  
                  
                     
                        výroba koksu a rafinovaných ropných produktov
                     
                  
                  
                     
                        – prechod na vodík získavaný nízkouhlíkovým spôsobom 
                     
                     
                        – využívanie alternatívnych udržateľných surovín
                     
                     
                  
               
                     
                  
                  
                     
                        výroba základných železných kovov
                     
                  
                  
                     
                        – nové technológie redukčného tavenia
                     
                     
                        – technológie s priamym tavením využívajúce vodík získavaný nízkouhlíkovým spôsobom
                     
                     
                        – výroba ocele na báze elektrickej energie
                     
                     
                        – recyklácia vysokopecného plynu
                     
                  
               
                     
                  
                  
                     
                        výroba základných neželezných kovov
                     
                  
                  
                     
                        – nízkoemisná elektrolýza
                     
                     
                        – inertné anódy/zmáčavé katódy s drenážou
                     
                     
                        – indukčný ohrev ingotov
                     
                     
                        – rekuperácia odpadového tepla
                     
                  
               
                     
                  
                  
                     
                        výroba výrobkov z cementu a betónu
                     
                  
                  
                     
                        – cement s menším obsahom uhlíka
                     
                     
                        – cement s nízkym obsahom uhlíka 
                     
                     
                        – zmeny v zložení betónu
                     
                  
               
                     
                  
                  
                     
                        výrobky z vápenca a sadrovca
                     
                  
                  
                     
                        – zvýšenie koncentrácie CO2 napr. prostredníctvom opätovného uvedenia do procesu
                     
                     
                        – kombinácia s procesom s kyslíkovým palivom
                     
                  
               
                     
                  
                  
                     
                        výroba skla a výrobkov zo skla
                     
                  
                  
                     
                        – elektrické pece
                     
                     
                        – spaľovanie kyslíkovým palivom (vrátane rekuperácie tepla) 
                     
                     
                        – prechod na biopalivá alebo vodík získavaný nízkouhlíkovým spôsobom 
                     
                     
                        – úprava zloženia kmeňa a peletizácia kmeňa (napr. nekarbónové materiály alebo sklo s nižšou teplotou tavenia)
                     
                  
               
                     
                  
                  
                     
                        výroba výrobkov z hliny a žiaruvzdorných materiálov
                     
                  
                  
                     
                        – elektrické pece a sušičky
                     
                     
                        – vývoj nepálených alebo málo pálených výrobkov
                     
                     
                        – ostatné inovácie výrobkov
                     
                  
               
                     
                  
                  
                     
                        výroba papiera a papierových výrobkov
                     
                  
                  
                     
                        – nové metódy sušenia
                     
                     
                        – speňovanie vláknitých materiálov
                     
                     
                        – splyňovanie čierneho výluhu
                     
                     
                        – predspracovanie pomocou enzýmov
                     
                     
                        – rekuperácia tepla;
                     
                     
                        – elektrochemická depolymerizácia lignínu
                     
                  
               
                     
                  
                  
                     
                        výroba chemikálií a chemických výrobkov
                     
                  
                  
                     
                        – využívanie alebo lepšie využívanie alternatívnych zdrojov uhlíka: CO2, biomasa, odpad, výfukové plyny, zvyšky a recyklované materiály
                     
                     
                        – „prelomové“ materiály (napr. vysokovýkonné funkčné materiály vrátane ľahkých materiálov pre nízkouhlíkovú energiu, mobilitu a bývanie)
                     
                     
                        – využívanie elektriny z obnoviteľných zdrojov
                     
                     
                        – výroba a používanie vodíka získavaného nízkouhlíkovým spôsobom
                     
                     
                        – procesy využívajúce elektrinu, aj prostredníctvom nekonvenčných foriem energie 
                     
                  
               
                     
                  
                  
                     
                        ostatné odvetvia, na ktoré sa vzťahuje príloha I k smernici 2003/87/ES
                     
                  
                  
                     
                        – výroba vodíka získavaného nízkouhlíkovým spôsobom využitím elektriny z obnoviteľných zdrojov alebo pomocou CCS
                     
                     
                        – inovačná nízkouhlíková výroba pneumatík 
                     
                  
               
                     
                        Prierezové
                     
                  
                  
                     
                        prierezové projekty a priemyselná symbióza
                     
                  
                  
                     
                        – akákoľvek kombinácia uvedených oblastí
                     
                     
                        – zachytávanie uhlíka z viacerých priemyselných zariadení, preprava, využívanie a ukladanie CO2
                     
                     
                        – výroba a demonštrácia veľkokapacitných batérií s novým chemickým zložením
                     
                     
                        – využívanie a skladovanie vodíka získavaného nízkouhlíkovým spôsobom, infraštruktúrne projekty v tejto oblasti
                     
                     
                        – elektrické nabíjanie
                     
                     
                        – hybridné systémy energie z obnoviteľných zdrojov 
                     
                     
                        – priemyselné systémy tepla využívajúce tepelné čerpadlá
                     
                  
               
            
               DELEGOVANÉ NARIADENIE KOMISIE (EÚ) …/…
            
            
               z 26. 2. 2019,
            
            
               ktorým sa dopĺňa smernica Európskeho parlamentu a Rady 2003/87/ES, pokiaľ ide o prevádzkovanie inovačného fondu
            
            
               (Text s významom pre EHP)
            
            
               EURÓPSKA KOMISIA,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES
                  20
               , a najmä na jej článok 10a ods. 8 štvrtý pododsek,
            
            
               keďže: 
            
            
               (1)Podrobné pravidlá prevádzkovania inovačného fondu by sa mali stanoviť s prihliadnutím na poznatky získané v rámci programu NER300 vytvoreného smernicou 2003/87/ES a vykonávaného na základe rozhodnutia Komisie 2010/670/EÚ
                  21
               , najmä s prihliadnutím na závery správy Dvora audítorov
                  22
               .
            
            
               (2)S cieľom pokryť nižšiu ziskovosť a vyššie technologické riziká oprávnených projektov v porovnaní s konvenčnými technológiami by sa významná časť financovania z inovačného fondu mala poskytovať vo forme grantov. Preto by sa mali stanoviť podrobné pravidlá na vyplácanie grantov. 
            
            
               (3)Vzhľadom na skutočnosť, že riziká a ziskovosť oprávnených projektov sa môžu v jednotlivých odvetviach a činnostiach týchto projektov líšiť a takisto sa môžu postupom času vyvíjať, je vhodné umožniť, aby sa časť podpory z inovačného fondu poskytovala prostredníctvom príspevkov do operácií kombinovaného financovania v rámci nástroja Únie na podporu investícií, ako aj do iných foriem stanovených v nariadení Európskeho parlamentu a Rady (EÚ, Euratom) 2018/1046
                  23
                („nariadenie o rozpočtových pravidlách“).
            
            
               (4)Na účely financovania z inovačného fondu je vhodné za relevantné náklady považovať rozdiel medzi celkovými nákladmi oprávneného projektu a celkovými nákladmi ekvivalentného projektu využívajúceho konvenčnú technológiu. S cieľom vyhnúť sa nadmernej administratívnej záťaži pri malých projektoch a riešiť ich osobitné problémy pri získavaní finančných prostriedkov by relevantné náklady v prípade malých projektov mali tvoriť celkové kapitálové výdavky daného projektu.
            
            
               (5)V záujme včasného sprístupnenia adekvátnych finančných zdrojov oprávneným projektom by vyplácanie grantov malo závisieť od dosiahnutia čiastkových cieľov. Pri všetkých projektoch by medzi čiastkové ciele malo patriť finančné uzavretie a uvedenie do prevádzky. Keďže niektoré projekty si môžu vyžadovať vyplatenie podpory v inom čase, je vhodné vytvoriť možnosť stanovenia doplňujúcich čiastkových cieľov v zmluvnej dokumentácii. 
            
            
               (6)V záujme zvýšenia pravdepodobnosti úspechu projektov by sa mala vytvoriť možnosť vyplatenia časti grantu pred uvedením projektu do prevádzky. Vyplácanie grantov by sa malo v zásade začať pri finančnom uzavretí a pokračovať počas vývoja a prevádzkovania projektu.
            
            
               (7)Hlavná časť podpory z inovačného fondu by mala závisieť od overeného zamedzenia emisií skleníkových plynov. Výrazne horšie výsledky v porovnaní s plánovaným zamedzením emisií skleníkových plynov by preto mali viesť k zníženiu a vymáhaniu sumy podpory, ktorá závisí od takéhoto zamedzenia emisiám. Mechanizmus zníženia sumy a vymáhania by však mal byť dostatočne flexibilný, aby sa zohľadnil inovačný charakter projektov podporovaných z inovačného fondu. 
            
            
               (8)Granty v rámci inovačného fondu by sa mali udeliť po uskutočnení súťažného výberového konania na základe výziev na predkladanie návrhov. S cieľom znížiť administratívnu záťaž pre navrhovateľov projektov by sa mal zaviesť dvojfázový postup podávania žiadostí, ktorý bude pozostávať z vyjadrenia záujmu a úplnej žiadosti. 
            
            
               (9)Projekty, na ktoré sa bude žiadať podpora z inovačného fondu, by sa mali posudzovať na základe kvalitatívnych a kvantitatívnych kritérií. Kombináciou takýchto kritérií by sa mala zabezpečiť úplnosť posudzovania projektov z hľadiska ich technologického a podnikateľského potenciálu. V záujme zabezpečenia spravodlivého výberu založeného na zásluhách by projekty mali byť vyberané na základe rovnakých kritérií výberu, no by mali byť hodnotené a ich poradie by malo byť stanovené najprv vo vzťahu k ostatným projektom v rámci rovnakého odvetvia a následne voči projektom zo všetkých odvetví. 
            
            
               (10)Na účely podpory z inovačného fondu by sa nemali vyberať projekty, pri ktorých sa plánovanie, obchodný model a finančná a právna štruktúra javia ako nedostatočne pripravené, a to najmä pokiaľ ide o prípadnú chýbajúcu podporu zo strany príslušného členského štáty resp. chýbajúce povolenia na vnútroštátnej úrovni. Napriek tomu však takéto projekty môžu byť sľubné. Preto by sa mala stanoviť možnosť poskytnúť pomoc pri vypracúvaní takýchto projektov. Z pomoci pri vypracúvaní projektov by mali mať úžitok najmä malé projekty a projekty v členských štátoch s nižšími príjmami, čo prispeje k dosiahnutiu geograficky vyváženého rozdelenia podpory z inovačného fondu. 
            
            
               (11)Dosiahnutie geograficky vyváženého rozdelenia podpory z inovačného fondu je dôležité. Aby nedošlo k situácii, že niektoré členské štáty nebudú dostatočne pokryté, malo by sa v rámci druhej výzvy na predkladanie návrhov resp. v ďalších výzvach umožniť stanovenie doplňujúcich kritérií výberu, ktoré budú zamerané na dosiahnutie geografickej vyváženosti.
            
            
               (12)Komisia by mala zabezpečovať vykonávanie inovačného fondu. Mala by však mať možnosť delegovať niektoré zo svojich vykonávacích činností, ako napr. organizácia výzvy na predkladanie návrhov, predbežný výber projektov alebo zmluvný manažment grantov, na implementačné orgány.
            
            
               (13)Príjmy inovačného fondu vrátane výnosov z kvót speňažených prostredníctvom spoločnej aukčnej platformy v súlade s nariadením Komisie (EÚ) č. 1031/2010
                  24
                by sa mali spravovať v súlade s cieľmi smernice 2003/87/ES. Komisia by preto mala vykonávať túto úlohu sama a mala by mať možnosť delegovať ju na Európsku investičnú banku.
            
            
               (14)Komisia by mala uplatňovať rôzne pravidlá v závislosti od spôsobu vykonávania inovačného fondu. Pri vykonávaní inovačného fondu v rámci priameho riadenia by ustanovenia tohto nariadenia mali byť v plnom súlade s ustanoveniami nariadenia o rozpočtových pravidlách. 
            
            
               (15)Členské štáty by mali zohrávať dôležitú úlohu pri vykonávaní inovačného fondu. Komisia by mala s členskými štátmi najmä konzultovať o kľúčových rozhodnutiach v súvislosti s vykonávaním, ako aj vývojom inovačného fondu.
            
            
               (16)Inovačný fond by sa mal vykonávať v súlade so zásadami riadneho finančného hospodárenia stanovenými v nariadení o rozpočtových pravidlách.
            
            
               (17)Mali by sa stanoviť jednoznačné úpravy v oblasti podávania správ, zodpovednosti a finančnej kontroly s cieľom zabezpečiť, aby Komisia dostávala úplné a včasné informácie o pokroku projektov podporených z inovačného fondu, aby subjekty, ktoré spravujú inovačný fond, uplatňovali zásady riadneho finančného hospodárenia a aby členské štáty boli včas informované o vykonávaní inovačného fondu,
            
         
         
            
            
               PRIJALA TOTO NARIADENIE:
            
            
               KAPITOLA I 
               VŠEOBECNÉ USTANOVENIA
            
            
               Článok 1
                  Predmet úpravy 
            
            
               V tomto nariadení sa stanovujú podrobné pravidlá, ktorými sa dopĺňa smernica 2003/87/ES, pokiaľ ide o: 
            
            
               a)operačné ciele inovačného fondu stanovené článkom 10a ods. 8 smernice 2003/87/ES;
            
            
               b)formy podpory poskytovanej z inovačného fondu;
            
            
               c)postup podávania žiadostí o podporu z inovačného fondu; 
            
            
               d)postup a kritériá výberu projektov v rámci inovačného fondu;
            
            
               e)vyplatenie podpory z inovačného fondu;
            
            
               f)riadenie a správu inovačného fondu;
            
            
               g)podávanie správ, monitorovanie, hodnotenie, kontrolu a zverejňovanie v súvislosti s prevádzkovaním inovačného fondu.
            
            
               Článok 2
                  Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
            
               1.„finančné uzavretie“ je časový okamih v cykle vývoja projektu, v ktorom sú všetky dohody o projekte a financovaní podpísané a všetky požadované podmienky, ktoré obsahujú, boli splnené;
            
            
               2.„uvedenie do prevádzky“ je časový okamih v cykle vývoja projektu, v ktorom všetky prvky a systémy potrebné na prevádzku projektu boli otestované a začali sa činnosti, ktorých výsledkom je účinné zamedzenie emisiám skleníkových plynov; 
            
            
               3.„malý projekt“ je projekt s celkovými kapitálovými výdavkami nepresahujúcimi 7 500 000 EUR.
            
            
               Článok 3
                  Operačné ciele 
            
            
               Inovačný fond má tieto operačné ciele:
            
            
               a)podporiť projekty, ktoré demonštrujú vysoko inovačné technológie, procesy alebo výrobky, ktoré sú dostatočne pokročilé a majú významný potenciál znížiť emisie skleníkových plynov; 
            
         
         
            
               b)ponúknuť finančnú podporu prispôsobenú potrebám trhu a rizikovým profilom oprávnených projektov a zároveň pritiahnuť ďalšie verejné a súkromné zdroje;
            
            
               c)zabezpečiť, aby príjmy inovačného fondu boli spravované v súlade s cieľmi smernice 2003/87/ES.
            
            
               Článok 4
                  Formy podpory z inovačného fondu 
            
            
               Podpora z inovačného fondu sa môže poskytovať projektom touto formou:
            
            
               a)granty;
            
            
               b)príspevky do operácií kombinovaného financovania v rámci nástroja Únie na podporu investícií; 
            
            
               c)ak je to potrebné na dosiahnutie cieľov smernice 2003/87/ES, financovanie v akejkoľvek inej forme stanovenej v nariadení (EÚ, Euratom) 2018/1046 („nariadenie o rozpočtových pravidlách“), najmä ceny a obstarávanie. 
            
            
            
               KAPITOLA II 
               OSOBITNÉ USTANOVENIA VZŤAHUJÚCE SA NA GRANTY
            
            
               Článok 5
                  Relevantné náklady 
            
            
               1.Na účely článku 10a ods. 8 tretieho pododseku štvrtej vety smernice 2003/87/ES sú relevantnými nákladmi dodatočné náklady, ktoré znáša navrhovateľ projektu z dôvodu využívania inovačnej technológie súvisiacej so znížením alebo zamedzením emisií skleníkových plynov. Relevantné náklady sa vypočítajú ako rozdiel medzi najlepším odhadom celkových kapitálových výdavkov, čistou súčasnou hodnotou prevádzkových nákladov a výnosov počas 10 rokov od uvedenia projektu do prevádzky v porovnaní s výsledkom toho istého výpočtu v prípade konvenčnej výroby pri rovnakej kapacite z hľadiska efektívnej výroby príslušného finálneho výrobku. 
            
            
               V prípade neexistencie konvenčnej výroby podľa prvého pododseku sa za relevantné náklady považuje najlepší odhad celkových kapitálových výdavkov a čistej súčasnej hodnoty prevádzkových nákladov a výnosov počas 10 rokov od uvedenia projektu do prevádzky. 
            
            
               2.Relevantnými nákladmi malého projektu sú celkové kapitálové výdavky na takýto projekt. 
            
            
               Článok 6
                  Vyplácanie grantov
            
            
               1.Vyplatenie podpory z inovačného fondu vo forme grantu sa vykonáva až po dosiahnutí vopred určených čiastkových cieľov. 
            
            
               2.Pri všetkých projektoch čiastkové ciele podľa odseku 1 vychádzajú z cyklu vývoja projektu a musia pozostávať aspoň z:
            
            
               a)finančného uzavretia;
            
            
               b)uvedenia do prevádzky.
            
            
               3.S ohľadom na použité technológie a špecifické okolnosti v odvetví(-iach), v ktorom(-ých) sa využívajú, môžu byť v zmluvných dokumentoch vytýčené doplňujúce čiastkové ciele.
            
            
               4.Pri finančnom uzavretí alebo pri dosiahnutí konkrétneho čiastkového cieľa, ktorý predchádza finančnému uzavretiu, ak bol takýto cieľ vytýčený v súlade s odsekom 3, sa na konkrétny projekt vyplácajú prostriedky až do výšky 40 % z celkovej sumy podpory z inovačného fondu vrátane pomoci pri vypracúvaní projektov. 
            
         
         
            
               5.Pokiaľ celková suma podpory z inovačného fondu na konkrétny projekt nebola vyplatená podľa odseku 4, takáto suma sa vyplatí po finančnom uzavretí. Môže byť čiastočne vyplatená pred uvedením do prevádzky a v ročných splátkach po uvedení do prevádzky. 
            
            
               6.Na účely odseku 4 a odseku 5 tohto článku celková suma podpory z inovačného fondu poskytnutej na konkrétny projekt zahŕňa sumu podpory z inovačného fondu poskytnutú na takýto projekt prostredníctvom pomoci pri vypracúvaní projektov v súlade s článkom 13.
            
            
               Článok 7
                  Všeobecné pravidlá vymáhania
            
            
               1.Komisia prijme vhodné opatrenia na zabezpečenie toho, aby sa pri vykonávaní činností financovaných podľa tohto nariadenia finančné záujmy inovačného fondu chránili uplatňovaním preventívnych opatrení proti podvodom, korupcii a akýmkoľvek iným nezákonným činnostiam, účinnými kontrolami a v prípade zistenia nezrovnalostí vymáhaním neoprávnene vyplatených súm a prípadne aj účinnými, primeranými a odrádzajúcimi administratívnymi a finančnými sankciami.
            
            
               2.Vymáhanie sa vykonáva v súlade s nariadením o rozpočtových pravidlách.
            
            
               3.Dôvody na vymáhanie, ako aj postupy vymáhania, sa bližšie určia v zmluvnej dokumentácii.
            
            
               Článok 8
                  Osobitné pravidlá vymáhania
            
            
               1.Výška podpory z inovačného fondu vyplatená v súlade s článkom 6 ods. 5 po finančnom uzavretí závisí od zamedzenia emisiám skleníkových plynov overeného na základe výročných správ, ktoré predkladá navrhovateľ projektu za obdobie od 3 do 10 rokov po uvedení do prevádzky. V záverečnej výročnej správe, ktorú predkladá navrhovateľ projektu, sa uvedie celkové množstvo emisií skleníkových plynov, ktorým sa predišlo počas celého vykazovaného obdobia. 
            
            
               2.Ak je celkové množstvo emisií skleníkových plynov, ktorým sa predišlo počas celého vykazovaného obdobia, nižšie ako 75 % z celkového plánovaného množstva zamedzených emisií skleníkových plynov, suma, ktorá bola zaplatená alebo ktorá sa má zaplatiť navrhovateľovi projektu v súlade s článkom 6 ods. 5, sa vymáha alebo zníži v úmernej výške. 
            
            
               3.Ak sa projekt neuvedie do prevádzky vo vopred určenom čase alebo navrhovateľ projektu nepreukáže žiadne skutočné zamedzenie emisiám skleníkových plynov, suma vyplatená po finančnom uzavretí v súlade s článkom 6 ods. 5 sa vymáha v plnej výške. 
            
            
               4.Ak situácie uvedené v odsekoch 2 a 3 nastanú z dôvodu mimoriadnych okolností, ktoré navrhovateľ projektu nemôže ovplyvniť, pričom preukáže, že projekt má potenciál zamedziť emisiám skleníkových plynov nad rámec vykázaného množstva, alebo ak navrhovateľ projektu preukáže, že prostredníctvom projektu sa môžu dosiahnuť významné prínosy v oblasti nízkouhlíkových inovácií, Komisia môže rozhodnúť o neuplatnení mechanizmov vymáhania podľa odsekov 2 a 3.
            
            
               5.Dôvody na vymáhanie a postupy na vymáhanie sa bližšie určia v zmluvnej dokumentácii. 
            
            
               6.Pravidlami stanovenými v odsekoch 3 a 4 tohto článku nie sú dotknuté všeobecné pravidlá vymáhania podľa článku 7.
            
            
               Článok 9
                  Výzvy na predkladanie návrhov
            
            
               1.Prostredníctvom otvorených výziev na predkladanie návrhov, ktoré vyhlási Komisia, budú navrhovatelia projektov vyzvaní, aby požiadali o podporu z inovačného fondu.
            
            
               Pred prijatím rozhodnutia o vyhlásení výzvy na predkladanie návrhov sa Komisia poradí s členskými štátmi o návrhu rozhodnutia.
            
            
               2.Rozhodnutie Komisie, ktorým sa vyhlasujú výzvy na predkladanie návrhov, musí obsahovať aspoň:
            
            
               a)celkovú sumu podpory z inovačného fondu, ktorá je pre danú výzvu k dispozícii; 
            
            
               b)maximálnu sumu podpory z inovačného fondu, ktorá je k dispozícii pre pomoc pri vypracúvaní projektov;
            
            
               c)typy požadovaných projektov alebo odvetví;
            
         
         
            
               d)opis postupu podávania žiadostí a podrobný zoznam informácií a dokumentov, ktoré sa majú predložiť v každej fáze postupu podávania žiadostí;
            
            
               e)podrobné informácie o postupe výberu vrátane metodiky hodnotenia a stanovenia poradia;
            
            
               f)ak sa pri malých projektoch uplatňujú osobitné postupy podávania žiadostí a ich výberu v súlade s článkom 10 ods. 4 a článkom 12 ods. 6, pravidlá týchto osobitných postupov;
            
            
               g)ak z celkovej sumy podpory z inovačného fondu, ktorá je k dispozícii pre výzvu, Komisia vyhradí časť pre malé projekty, sumu danej časti;
            
            
               h)ak sa v súlade s článkom 11 ods. 2 uplatňujú doplňujúce kritériá výberu v záujme dosiahnutia geograficky vyváženého rozdelenia podpory z inovačného fondu, príslušné kritériá.
            
            
               Článok 10
                  Postup podávania žiadostí
            
            
               1.Implementačný orgán zozbiera žiadosti a zabezpečí postup podávania žiadostí v dvoch po sebe nasledujúcich fázach: 
            
            
               a)vyjadrenie záujmu;
            
            
               b)úplná žiadosť.
            
            
               2.Vo fáze vyjadrenia záujmu je navrhovateľ projektu povinný predložiť opis kľúčových charakteristík projektu v súlade s požiadavkami uvedenými v príslušnej výzve na predkladanie návrhov vrátane opisu účinnosti projektu, stupňa inovácie a pokročilosti projektu, ako sa uvádza v článku 11 ods. 1 písm. a), b) a c). 
            
            
               3.Vo fáze úplnej žiadosti je navrhovateľ projektu povinný predložiť podrobný opis projektu a celú podpornú dokumentáciu vrátane plánu výmeny poznatkov.
            
            
               4. 
                     Pri malých projektoch sa môže použiť zjednodušený postup podávania žiadostí.
            
            
               Článok 11
                  Kritériá výberu 
            
            
               1.Výber projektov na podporu z inovačného fondu vychádza z týchto kritérií:
            
            
               a)efektívnosť z hľadiska potenciálu zamedziť emisiám skleníkových plynov, ak je to relevantné, v porovnaní s referenčnými úrovňami podľa článku 10a ods. 2 smernice 2003/87/ES;
            
            
               b)stupeň inovácie projektov v porovnaní so súčasným stavom;
            
            
               c)pokročilosť projektu z hľadiska plánovania, obchodného modelu a finančnej a právnej štruktúry, ako aj vyhliadok na dosiahnutie finančného uzavretia v rámci vopred stanoveného obdobia, ktoré nepresiahne štyri roky od rozhodnutia o poskytnutí finančných prostriedkov; 
            
            
               d)technický a trhový potenciál na rozsiahle uplatnenie alebo replikáciu, alebo zníženie nákladov v budúcnosti;
            
            
               e)efektívnosť z hľadiska relevantných nákladov projektu po odpočítaní akéhokoľvek príspevku k týmto nákladom zo strany navrhovateľa projektu, vydelených celkovým plánovaným množstvom emisií skleníkových plynov, ktorým sa má zamedziť, alebo množstvom energie, ktorá sa má vyrobiť alebo uskladniť, alebo množstvom CO2, ktoré sa má uložiť počas prvých 10 rokov prevádzky.
            
            
               2.Pri výbere projektov sa môžu použiť aj doplňujúce kritériá zamerané na dosiahnutie geograficky vyváženého rozdelenia podpory z inovačného fondu.
            
         
         
            
               Článok 12
                  Postup výberu 
            
            
               1.Na základe žiadostí doručených vo fáze vyjadrenia záujmu implementačný orgán posúdi pri každom projekte jeho oprávnenosť v súlade s článkom 10a ods. 8 smernice 2003/87/ES. Implementačný orgán následne pokračuje výberom oprávnených projektov podľa odsekov 2 a 3 tohto článku. 
            
            
               2.Na základe žiadostí doručených vo fáze vyjadrenia záujmu implementačný orgán vypracuje zoznam projektov, ktoré spĺňajú kritériá výberu stanovené v článku 11 ods. 1 písm. a), b) a c), a vyzve navrhovateľov týchto projektov, aby predložili úplnú žiadosť.
            
            
               Ak implementačný orgán dospeje k záveru, že projekt spĺňa kritériá výberu stanovené v článku 11 ods. 1) písm. a) a b), no nespĺňa kritérium uvedené v článku 11 ods. 1 písm. c), implementačný orgán posúdi, či tento projekt má potenciál splniť všetky kritériá výberu, ak sa bude ďalej vypracovávať. Ak projekt takýto potenciál má, implementačný orgán môže projektu udeliť pomoc pri vypracúvaní projektov alebo v prípade, ak túto úlohu vykonáva Komisia, môže Komisii navrhnúť, aby tomuto projektu udelila pomoc pri vypracúvaní projektov.
            
            
               3.Na základe úplnej žiadosti doručenej v súlade s odsekom 2 tohto článku implementačný orgán následne pokračuje vyhodnotením projektu a stanovením poradia na základe všetkých kritérií výberu stanovených v článku 11. Na účely daného hodnotenia implementačný orgán porovná projekt s projektmi v rovnakom odvetví, ako aj s projektmi v iných odvetviach, a vypracuje zoznam predbežne vybraných projektov. 
            
            
               4.Zoznam predbežne vybraných projektov uvedených v odseku 3 a prípadne návrh podľa druhého pododseku odseku 2 sa musí poskytnúť Komisii a musí obsahovať aspoň:
            
            
                     
                        a)potvrdenie splnení kritérií oprávnenosti a kritérií výberu;
                     
                     
                        b)podrobnosti o hodnotení projektu a stanovení poradia;
                     
                     
                        c)celkové náklady na projekt a relevantné náklady podľa článku 5 v eurách;
                     
                     
                        d)žiadosť o celkovú podporu z inovačného fondu v eurách, 
                     
                     
                        e)plánované množstvo emisií skleníkových plynov, ktorým sa má predísť;
                     
                     
                        f)plánované množstvo energie, ktorá sa má vyrobiť alebo uskladniť; 
                     
                     
                        g)plánované množstvo CO2, ktoré sa má uložiť;
                     
                     
                        h)informácie o právnej forme podpory z inovačného fondu požadovanej navrhovateľom projektu.
                     
                     
                        5.Na základe náležitostí oznámených podľa odseku 4 tohto článku Komisia po porade s členskými štátmi v súlade s článkom 21 ods. 2 prijme rozhodnutie o poskytnutí finančných prostriedkov, pričom špecifikuje podporu pre projekty, ktoré boli vybrané, a prípadne vypracuje rezervný zoznam.
                     
                     
                        6.Pri malých projektoch sa môže uplatniť osobitný postup výberu.
                     
                     
                        Článok 13
                           Pomoc pri vypracúvaní projektov
                     
                     
                        1.Komisia po porade s členskými štátmi v súlade s článkom 21 ods. 2 písm. c) stanoví maximálnu sumu podpory z inovačného fondu, ktorá bude k dispozícii na účely pomoci pri vypracúvaní projektov.
                     
                     
                        2.Pomoc pri vypracúvaní projektov udeľuje Komisia alebo implementačný orgán v súlade s článkom 12 ods. 2 vo forme grantu.
                     
                     
                        3.Z pomoci pri vypracúvaní projektov sa môžu financovať tieto činnosti:
                     
                     
                        a)zlepšenie a vypracovanie projektovej dokumentácie alebo súčastí koncepcie projektu s cieľom zabezpečiť dostatočnú pokročilosť projektu;
                     
                     
                        b)posúdenie realizovateľnosti projektu vrátane technických a ekonomických štúdií;
                     
                     
                        c)poradenstvo v súvislosti s finančnou a právnou štruktúrou projektu;
                     
                     
                        d)budovanie kapacít navrhovateľa projektu.
                     
                     
                        4.Na účely pomoci pri vypracúvaní projektu sú relevantnými nákladmi všetky náklady, ktoré sú spojené s vypracovaním projektu. Inovačný fond môže financovať relevantné náklady až do výšky 100 %. 
                     
                     
                        KAPITOLA III
                        OSOBITNÉ USTANOVENIA VZŤAHUJÚCE SA NA INÉ FORMY PODPORY Z INOVAČNÉHO FONDU NEŽ GRANTY
                     
                     
                        Článok 14
                           Poskytovanie podpory z inovačného fondu prostredníctvom príspevkov do operácií kombinovaného financovania v rámci nástroja Únie na podporu investícií
                     
                     
                        1.Ak sa Komisia rozhodne vyplatiť podporu z inovačného fondu prostredníctvom príspevkov do operácií kombinovaného financovania v rámci nástroja Únie na podporu investícií, podpora z inovačného fondu sa bude realizovať v súlade s pravidlami, ktoré sa vzťahujú na nástroj Únie na podporu investícií. Oprávnenosť projektov sa však posudzuje v súlade s článkom 10a ods. 8 smernice 2003/87/ES. 
                     
                     
                        2.Komisia po porade s členskými štátmi prijme rozhodnutie, v ktorom uvedie, či sa príspevok do operácií kombinovaného financovania vykoná vo forme nenávratnej alebo návratnej podpory, resp. oboma spôsobmi, pričom uvedie sumu podpory z inovačného fondu, ktorá je k dispozícii na vyplatenie prostredníctvom nástroja Únie na podporu investícií. 
                     
                     
                        Článok 15
                           Poskytovanie podpory z inovačného fondu ktoroukoľvek z iných foriem uvedených v nariadení o rozpočtových pravidlách
                     
                     
                        1.Ak sa Komisia rozhodne vyplatiť podporu z inovačného fondu ktoroukoľvek z foriem stanovených v nariadení o rozpočtových pravidlách, ktorá je iná ako grant, Komisia po porade s členskými štátmi prijme rozhodnutie, v ktorom uvedie sumu podpory z inovačného fondu, ktorá je k dispozícii na vyplatenie v takejto forme, ako aj pravidlá, ktoré sa vzťahujú na žiadosti o takúto podporu, výber projektov a vyplatenie podpory.
                     
                     
                        2.Projekty, ktorým sa poskytuje podpora z inovačného fondu podľa tohto článku, musia byť v súlade s pravidlami Únie o štátnej pomoci.
                     
                     
                  
               
               KAPITOLA IV
               SPRÁVA A RIADENIE 
            
            
               Článok 16
                  Vykonávanie inovačného fondu 
            
            
               1.Komisia vykonáva inovačný fond v rámci priameho riadenia v súlade s príslušnými ustanoveniami článkov 125 až 153 nariadenia o rozpočtových pravidlách alebo v rámci nepriameho riadenia prostredníctvom subjektov uvedených v článku 62 ods. 1 písm. c) nariadenia o rozpočtových pravidlách.
            
            
               2.Náklady vynaložené v súvislosti s činnosťami vykonávania inovačného fondu vrátane administratívnych nákladov a nákladov na správu sa financujú z inovačného fondu. 
            
            
               Článok 17
                  Určenie implementačných orgánov 
            
            
               1.Ak sa Komisia rozhodne delegovať určité úlohy súvisiace s vykonávaním inovačného fondu na implementačný orgán, musí prijať rozhodnutie o určení takéhoto implementačného orgánu.
            
            
               Komisia a určený implementačný orgán uzatvoria dohodu, ktorou sa stanovia konkrétne podmienky, na základe ktorých bude implementačný orgán vykonávať svoje úlohy.
            
            
               2.V prípade, ak Komisia vykonáva inovačný fond v rámci priameho riadenia a rozhodne sa delegovať určité úlohy spojené s vykonávaním na implementačný orgán, určí za implementačný orgán výkonnú agentúru.
            
            
               3.V prípade, ak Komisia vykonáva inovačný fond v rámci nepriameho riadenia, určí za implementačný orgán subjekt podľa článku 62 ods. 1 písm. c) nariadenia o rozpočtových pravidlách.
            
            
               4.Pokiaľ úlohy súvisiace s vykonávaním inovačného fondu nemožno delegovať na implementačný orgán, dané úlohy musí vykonávať Komisia.
            
            
               Článok 18
                  Úlohy implementačného orgánu
            
            
               Implementačný orgán, ktorý bol určený v súlade s článkom 17 ods. 1, môže byť poverený celkovým riadením výziev na predkladanie návrhov, vyplácaním podpory z inovačného fondu a monitorovaním realizácie vybraných projektov. Na tento účel môže byť implementačný orgán poverený týmito úlohami:
            
            
               a)organizovanie výzvy na predkladanie návrhov;
            
         
         
            
               b)organizovanie postupu podávania žiadostí vrátane zozbierania žiadostí a analýzy všetkých podporných dokumentov;
            
            
               c)organizovanie výberu projektov vrátane hodnotenia projektov alebo posúdenia technickej a finančnej životaschopnosti projektu a stanovenia poradia;
            
            
               d)poskytovanie poradenstva Komisii v súvislosti s projektmi, ktorým má byť udelená podpora z inovačného fondu, a projektmi, ktoré majú byť zaradené do rezervného zoznamu;
            
            
               e)udeľovanie alebo poskytovanie pomoci pri vypracúvaní projektov;
            
            
               f)podpisovanie dohôd o grante a iných zmlúv v závislosti od formy podpory z inovačného fondu;
            
            
               g)príprava a spravovanie zmluvnej dokumentácie týkajúcej sa projektov, ktorým bola udelená podpora;
            
            
               h)kontrola splnenia podmienok financovania a vyplácanie príjmov inovačného fondu navrhovateľom projektov;
            
            
               i)monitorovanie realizácie projektov;
            
            
               j)komunikácia s navrhovateľmi projektov;
            
            
               k)podávanie správ Komisii vrátane všeobecných usmernení v súvislosti s ďalším vývojom inovačného fondu;
            
            
               l)finančné výkazníctvo;
            
            
               m)opatrenia v oblasti poskytovania informácií, komunikácie a propagácie vrátane tvorby propagačných materiálov a prípravy loga inovačného fondu;
            
            
               n)riadenie výmeny poznatkov;
            
            
               o)podporovanie členských štátov v ich úsilí zameranom na propagovanie inovačného fondu a komunikáciu s navrhovateľmi projektov;
            
            
               p)všetky ostatné úlohy súvisiace s implementáciou inovačného fondu
            
            
               Článok 19
                  Osobitné ustanovenia vzťahujúce sa na vykonávanie inovačného fondu v rámci priameho riadenia 
            
            
               1.Ak Komisia určí výkonnú agentúru za implementačný orgán podľa článku 17 ods. 1 tohto nariadenia, takéto rozhodnutie Komisie musí vyplynúť z výsledku analýzy ekonomickej efektívnosti podľa článku 3 nariadenia Rady (ES) č. 58/2003
                  25
               , pričom dohoda podľa článku 17 ods. 1 druhého pododseku tohto nariadenia musí mať formu poverovacieho právneho dokumentu v súlade s nariadením (ES) č. 58/2003.
            
            
               2.Ak sa sumy vyplatené na základe priameho riadenia vymáhajú podľa článkov 7 a 8 tohto nariadenia, vrátené sumy sú pripísanými príjmami v súlade s článkom 21 nariadenia o rozpočtových pravidlách a použijú sa na financovanie fungovania inovačného fondu.
            
            
               3.Pri všetkých vykonávacích úlohách, ktoré vykonáva Komisia, a to aj prostredníctvom výkonnej agentúry, sú príjmy inovačného fondu vonkajšími pripísanými príjmami v zmysle článku 21 ods. 1 a ods. 5 nariadenia o rozpočtových pravidlách. Tieto pripísané príjmy pokrývajú aj všetky administratívne náklady, ktoré súvisia s vykonávaním inovačného fondu. Komisia môže na pokrytie nákladov na riadenie použiť maximálne 5 % z balíka rozpočtových prostriedkov vyčlenených v rámci inovačného fondu.
            
            
               4.Na projekt, na ktorý sa získala podpora z inovačného fondu, môžu plynúť prostriedky aj z akéhokoľvek iného programu Únie vrátane fondov v rámci zdieľaného riadenia, pričom podmienkou je, aby predmetné prostriedky nepokrývali tie isté náklady. Kumulatívne financovanie nesmie presiahnuť celkové oprávnené náklady projektu a podporu z rôznych programov Únie možno počítať na pomernom základe. 
            
         
         
            
               Článok 20
                  Riadenie príjmov inovačného fondu
            
            
               1.Komisia zabezpečí, aby obchodovanie s kvótami určenými pre inovačný fond formou aukcie prebiehalo v súlade so zásadami a podmienkami stanovenými v článku 10 ods. 4 smernice 2003/87/ES, pričom zodpovedá za riadenie príjmov inovačného fondu v súlade s cieľmi smernice 2003/87/ES.
            
            
               2.Komisia zabezpečí, aby sa príjmy uvedené v odseku 1 včas previedli na implementačný orgán na účely financovania nákladov na činnosti súvisiace s vykonávaním a na vyplatenie finančných prostriedkov projektom, ktorým boli udelené.
            
            
               3.Komisia môže delegovať speňaženie kvót a riadenie príjmov inovačného fondu na Európsku investičnú banku (EIB). V prípade takéhoto delegovania Komisia a EIB uzatvoria dohodu, ktorou sa stanovia konkrétne podmienky, podľa ktorých bude EIB plniť svoje úlohy v súvislosti s riadením príjmov inovačného fondu.
            
            
               4.V zmysle ustanovení smernice 2003/87/ES sa zvyšné príjmy inovačného fondu na konci obdobia oprávnenosti pre podporované projekty použijú na podporu nových projektov, ktoré spĺňajú kritériá oprávnenosti stanovené v článku 10a ods. 8 smernice 2003/87/ES, až kým sa všetky príjmy nepoužijú na ciele inovačného fondu. Takéto nové projekty sa vyberú na základe nových výziev na predkladanie návrhov v súlade s článkom 9 alebo sa podporia v súlade s článkami 14 alebo 15.
            
            
               Článok 21
                  Úloha členských štátov
            
            
               1.Pri vykonávaní inovačného fondu Komisia uskutočňuje konzultácie s členskými štátmi, ktoré jej pomáhajú. 
            
            
               2.S členskými štátmi prekonzultuje:
            
            
               a)zoznam predbežne vybraných projektov vrátane rezervného zoznamu a zoznam navrhovaných projektov, ktorým má byť poskytnutá pomoc pri vypracúvaní projektov v súlade s článkom 12 ods. 2, pred udelením podpory;
            
            
               b)návrhy rozhodnutí Komisie podľa článku 9 ods. 1, článku 14 ods. 2 a článku 15 ods. 1;
            
            
               c)maximálnu sumu podpory z inovačného fondu, ktorá má byť k dispozícii na účely pomoci pri vypracúvaní projektov;
            
            
               3.Členské štáty poradia a pomôžu Komisii v prípade, ak ich o to požiada, pri:
            
            
               a)stanovení všeobecných usmernení pre inovačný fond;
            
            
               b)riešení existujúcich alebo objavujúcich sa problémov pri vykonávaní projektov;
            
            
               c)riešení akýchkoľvek iných otázok v súvislosti s vykonávaním projektov.
            
            
               4.Komisia podá správu členským štátom o pokroku dosiahnutom pri vykonávaní tohto nariadenia, najmä pokiaľ ide o vykonávanie rozhodnutí o poskytnutí finančných prostriedkov podľa článku 12 ods. 5.
            
            
               Článok 22
                  Úloha zúčastnených strán 
            
            
               Komisia môže zapojiť zúčastnené strany do diskusií o vykonávaní inovačného fondu vrátane oblastí uvedených v článku 21 ods. 3. 
            
            
               KAPITOLA V
               MONITOROVANIE A PODÁVANIE SPRÁV, HODNOTENIE 
            
            
               Článok 23
                  Monitorovanie a podávanie správ 
            
         
         
            
               1.Implementačný orgán monitoruje prevádzkovanie inovačného fondu vrátane súm vyplatenej podpory z inovačného fondu. 
            
            
               2.S cieľom zabezpečiť, aby sa údaje na monitorovanie podľa odseku 1 a výsledky zbierali efektívne, účinne a včas, navrhovateľom projektu sa môžu uložiť primerané požiadavky na podávanie správ. V správach navrhovatelia projektu uvedú informácie o opatreniach v oblasti výmeny poznatkov vykonaných podľa článku 27.
            
            
               3.Implementačný orgán pravidelne predkladá Komisii správu o plnení svojich úloh.
            
            
               4.Implementačný orgán podáva Komisii správu za celý cyklus vyplácania podpory, a najmä v súvislosti s organizovaním výziev na predkladanie návrhov, a o podpisovaní zmlúv s navrhovateľmi projektov.
            
            
               5.Po ukončení každej výzvy na predkladanie návrhov Komisia podá správu členským štátom o realizácii príslušnej výzvy na predkladanie návrhov.
            
            
               6.Komisia každoročne predkladá Rade a Európskemu parlamentu správu o pokroku pri vykonávaní inovačného fondu.
            
            
               7.Implementačné orgány, ktoré nie sú výkonnými agentúrami, a subjekty, ktoré boli poverené riadením príjmov inovačného fondu podľa článku 20 ods. 3, poskytnú Komisii:
            
            
               a)do 15. februára neauditovaný finančný výkaz za predchádzajúci rozpočtový rok, ktorý trvá od 1. januára do 31. decembra, v súvislosti s činnosťami delegovanými na takéto implementačné orgány a subjekty;
            
            
               b)do 15. marca roku, v ktorom sa zasiela neauditovaný finančný výkaz, auditovaný finančný výkaz za predchádzajúci rozpočtový rok, ktorý trvá od 1. januára do 31. decembra, v súvislosti s činnosťami delegovanými na takéto implementačné orgány a subjekty.
            
            
               Komisia zostavuje ročnú účtovnú závierku inovačného fondu za každý finančný rok, ktorý trvá od 1. januára do 31. decembra na základe finančných výkazov poskytnutých podľa prvého pododseku. Táto účtovná závierka je predmetom nezávislého externého auditu.
            
            
               Všetky finančné výkazy a účtovná závierka podľa tohto odseku sa vypracujú v súlade s pravidlami účtovania uvedenými v článku 80 nariadenia o rozpočtových pravidlách.
            
            
               Článok 24
                  Hodnotenie
            
            
               1.Komisia v roku 2025 a následne každých päť rokov vyhodnotí prevádzkovanie inovačného fondu. Hodnotenie bude zamerané okrem iného aj na posúdenie synergií medzi inovačným fondom a ostatnými relevantnými programami Únie, ako aj na postup vyplácania podpory z inovačného fondu.
            
            
               2.Na základe výsledkov hodnotení uvedených v odseku 1 tohto článku Komisia v prípade potreby vypracuje návrhy s cieľom zabezpečiť, aby inovačný fond napredoval smerom k dosiahnutiu svojich cieľov stanovených v smernici 2003/87/ES a v článku 3 tohto nariadenia.
            
            
               3.Na konci vykonávania inovačného fondu, najneskôr však v roku 2035, Komisia vykoná záverečné hodnotenie prevádzkovania inovačného fondu.
            
            
               4.Komisia verejne sprístupní výsledky hodnotení uskutočnených v súlade s odsekmi 1, 2 a 3.
            
            
               KAPITOLA VI
               AUDITY, ZVEREJŇOVANIE A VÝMENA POZNATKOV
            
            
               Článok 25
                  Audity
            
            
               1.Audity týkajúce sa využívania podpory z inovačného fondu vykonávané nezávislými externými audítormi vrátane tých, ktorí neboli poverení inštitúciami alebo orgánmi Únie, tvoria základ celkového uistenia podľa článku 26.
            
            
               2.Každá osoba alebo každý subjekt, ktoré prijímajú podporu z inovačného fondu, musia poskytnúť písomný súhlas s udelením nevyhnutných práv a prístupu podľa článku 129 nariadenia o rozpočtových pravidlách. 
            
         
         
            
               Článok 26
                  Využitie auditov
            
            
               Bez toho, aby boli dotknuté existujúce možnosti vykonávania ďalších auditov, v prípade, že nezávislý audítor vykonal v súvislosti s finančnými výkazmi a správami o použití príspevku Únie audit založený na medzinárodne uznávaných normách auditu poskytujúcich primerané uistenie, tvorí predmetný audit základ celkového uistenia, ako sa v relevantných prípadoch ďalej uvádza v pravidlách platných v jednotlivých odvetviach, za predpokladu, že existujú dostatočné dôkazy o nezávislosti a spôsobilosti audítora. Na uvedený účel sa správa nezávislého audítora a súvisiaca audítorská dokumentácia sprístupňujú na žiadosť Európskemu parlamentu, Komisii, Dvoru audítorov a orgánom auditu členských štátov.
            
            
               Článok 27
                  Komunikácia, výmena poznatkov a zverejňovanie
            
            
               1.Navrhovatelia projektov na svojom webovom sídle iniciatívne a systematicky sprístupňujú verejnosti informácie o všetkých projektoch podporených na základe tohto nariadenia. Takéto informácie musia obsahovať výslovný odkaz na podporu získanú z inovačného fondu.
            
            
               2.Navrhovatelia projektu zabezpečia poskytovanie ucelených, účinných a cielených informácií o podpore získanej z inovačného fondu rôznym cieľovým skupinám vrátane médií a verejnosti.
            
            
               3.Logo inovačného fondu alebo iné reklamné prvky požadované v zmluvnej dokumentácii sa použijú pri každej komunikačnej činnosti a činnosti v oblasti výmeny poznatkov a uvádzajú sa na informačných tabuliach na strategických miestach viditeľných pre verejnosť.
            
            
               4.Navrhovatelia projektu uvedú v pláne výmeny poznatkov predloženom v súlade s článkom 10 ods. 3 podrobné informácie o plánovaných činnostiach v súlade s odsekmi 1 a 2 tohto článku. 
            
            
               5.Implementačný orgán vykonáva informačné, komunikačné a propagačné činnosti týkajúce sa podpory z inovačného fondu a jeho výsledkov. Implementačný orgán usporadúva špecifické semináre, workshopy alebo prípadne iné druhy činností s cieľom uľahčiť výmenu skúseností, poznatkov a najlepších postupov, pokiaľ ide o navrhovanie, prípravu a vykonávanie projektov, ako aj účinnosť financovania poskytovaného prostredníctvom projektov, pri ktorých bola uplatnená pomoc pri vypracúvaní projektov. 
            
            
               KAPITOLA VII
               ZÁVEREČNÉ USTANOVENIA
            
            
               Článok 28
                  Nadobudnutie účinnosti 
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 26. 2. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES, Ú. v. EÚ L 275, 25.10.2003, s. 32. 
               
               
                  
                     (2)
                  
                        Príklady sú uvedené v zozname v tabuľke 1 na konci dôvodovej správy.
               
               
                  
                     (3)
                  
                        COM(2015) 80, oznámenie Komisie, Rámcová stratégia odolnej energetickej únie s výhľadovou politikou v oblasti zmeny klímy.
               
               
                  
                     (4)
                  
                        COM(2017) 479, oznámenie Komisie, Investovanie do inteligentného, inovatívneho a udržateľného priemyslu: Aktualizovaná stratégia pre priemyselnú politiku EÚ.
               
               
                  
                     (5)
                  
                        Odkaz sa doplní.
               
               
                  
                     (6)
                  
                        COM(2015) 6317 oznámenie Komisie o príprave Integrovaného strategického plánu pre energetické technológie (SET): Urýchlenie transformácie európskeho energetického systému.
               
               
                  
                     (7)
                  
                        Fraunhofer ISI, Ecofys (2018) Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage (Inovačný fond: technologické inovácie v energeticky náročných priemyselných odvetviach, obnoviteľných zdrojoch, CCS/CCU a uskladňovaní energie a ich vplyv na životné prostredie a hospodárstvo) .
               
               
                  
                     (8)
                  
                        Návrh nariadenia Európskeho parlamentu a Rady predložený Komisiou [COM(2018) 439 final] zo 6. júna 2018, ktorým sa zriaďuje Program InvestEU, je dostupný na adrese: 
                  https://eur-lex.europa.eu/legal-content/EN/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Rozhodnutie Komisie (EÚ) 2017/2172, ktorým sa mení rozhodnutie 2010/670/EÚ, pokiaľ ide o použitie nevyplatených výnosov z prvého kola výziev na predloženie návrhov, Ú. v. EÚ L 306, 22.11.2017, s. 24.
               
               
                  
                     (10)
                  
                        ICF (2017) 
                  NER 300 – získané poznatky – Súhrnná správa
                  . 
               
               
                  
                     (11)
                  
                        
                  
                     Osobitná správa č. 24/2018 z 5. septembra 2018: Demonštrácia zachytávania a ukladania oxidu uhličitého a inovačných obnoviteľných zdrojov energie v komerčnom rozsahu v EÚ: k zamýšľanému pokroku za uplynulé desaťročie nedošlo
                  
                  , k dispozícii na webovom sídle Dvora audítorov: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                  .
               
               
                  
                     (12)
                  
                        Rezortné workshopy a záverečná konferencia (2017) 
                  „Financovanie inovácií: smerom k inovačnému fondu ETS“
                  .
               
               
                  
                     (13)
                  
                        CE Delft (2018) 
                  Report on the online public consultation on the establishment of the Innovation Fund
                   (Správa o online verejnej konzultácii týkajúcej sa vytvorenia inovačného fondu) a 
                  https://ec.europa.eu/clima/consultations/public-consultation-establishment-innovation-fund_en
                  . 
               
               
                  
                     (14)
                  
                        Ecofys (2018) 
                  Market testing for low-carbon innovation support to energy intensive industry and to power generation
                   (Testovanie trhu v súvislosti s podporou nízkouhlíkových inovácií pre energeticky náročný priemysel a energetiku).
               
               
                  
                     (15)
                  
                        
                  Expertná skupina pre inovačný fond
                  .
               
               
                  
                     (16)
                  
                        Medziinštitucionálna dohoda medzi Európskym parlamentom, Radou Európskej únie a Európskou komisiou o lepšej tvorbe práva, Ú. v. EÚ L 123, 12.5.2016, s. 1 – 14.
               
               
                  
                     (17)
                  
                        
                  
                     Osobitná správa č. 24/2018 z 5. septembra 2018: Demonštrácia zachytávania a ukladania oxidu uhličitého a inovačných obnoviteľných zdrojov energie v komerčnom rozsahu v EÚ: k zamýšľanému pokroku za uplynulé desaťročie nedošlo
                  
                  , dostupná na webovom sídle Dvora audítorov: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                  . 
               
               
                  
                     (18)
                  
                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
               
               
                  
                     (19)
                  
                        Medzi oprávnené projekty môžu patriť tak procesné, ako aj produktové inovácie zamerané na nahradenie výrobkov, pri ktorých vznikajú vysoké emisie skleníkových plynov, inými výrobkami.
               
               
                  
                     (20)
                  
                        Ú. v. EÚ L 275, 25.10.2003, s. 32. 
               
               
                  
                     (21)
                  
                        Rozhodnutie Komisie 2010/670/EÚ z 3. novembra 2010, ktorým sa ustanovujú kritériá a opatrenia na financovanie komerčných demonštračných projektov, ktorých cieľom je environmentálne bezpečné zachytávanie a geologické ukladanie CO2, ako aj demonštračných projektov využívajúcich inovačné technológie výroby energie z obnoviteľných zdrojov v rámci systému obchodovania s emisnými kvótami skleníkových plynov v Spoločenstve vytvoreného smernicou Európskeho parlamentu a Rady 2003/87/ES (Ú. v. EÚ L 290, 6.11.2010, s. 39).
               
               
                  
                     (22)
                  
                        
                  
                     Osobitná správa č. 24/2018 z 5. septembra 2018: Demonštrácia zachytávania a ukladania oxidu uhličitého a inovačných obnoviteľných zdrojov energie v komerčnom rozsahu v EÚ: k zamýšľanému pokroku za uplynulé desaťročie nedošlo
                  
                  , k dispozícii na webovom sídle Dvora audítorov: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                  .
               
               
                  
                     (23)
                  
                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
               
               
                  
                     (24)
                  
                        Nariadenie Komisie (EÚ) č. 1031/2010 z 12. novembra 2010 o harmonograme, správe a iných aspektoch obchodovania s emisnými kvótami skleníkových plynov formou aukcie podľa smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve (Ú. v. EÚ L 302, 18.11.2010, s. 1).
               
               
                  
                     (25)
                  
                        Nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (Ú. v. ES L 11, 16.1.2003, s. 1).